Alanas Chošnau

Alanas Chošnau (pilnas vardas Alanas Ibrahimas Chošnau; g. 1974 m. liepos 11 d. Bagdade) – Lietuvos muzikos atlikėjas, 1992–2002 m. ir 2014–2018 m. „Naktinių personų“ narys.

 Biografija 
Alanas gimė lietuvės ir kurdo šeimoje, 7 metus kartu su tėvais gyveno Bagdade. Lietuvių kalbos tuo metu nemokėjo, kalbėjo tik arabiškai. Sulaukęs 8 metų išvyko į Lietuvą pas močiutę.

1995 m. baigė Užsienio kalbų ir ekonomikos koledžą.

 „Naktinės personos“ 
Muzikinę karjerą pradėjo 1992 m. gegužės mėn. pop grupėje „Naktinės personos“ kartu su Aru Vėberiu.

1997 m. pavasarį vyko grupės „Naktinės personos“ koncertinis turas po Lietuvą, tačiau vienos kelionės metu grupės nariai nesuvaldė dideliu greičiu skriejančio automobilio ir pateko į avariją. A. Chošnau ligoninėje buvo priverstas išbūti ilgiau nei pusę metų.

1999 m. lapkričio mėn. išvyko į Iraką aplankyti tėvo, kurio garbei pasivadino Ibrahimu. Tris mėnesius apie dainininką nebuvo jokių žinių, o jam grįžus pradėjo sklisti kalbos, kad grupė „Naktinės Personos“ gali iširti. Išvykoje aplankė Omaną, Jemeną ir Iraką. Kaip tik tuo metu kai kuriose dainose atsiranda rytietiškų motyvų, kas tikriausiai buvo išvykos į Iraką įtaka (daina „Atleisk“, kurioje skamba temperamentinga flamenko gitara ir smuikas – prodiuseris Žeraldas Povilaitis).

2001 m. grupė „Naktinės Personos“ nutraukė muzikinę veiklą.

2014 m. vasario mėnesį „Naktinės personos“ sugrįžo į sceną koncertiniam turui „Po 20 metų“. Po sėkmingo koncertinio turo per didžiausias Lietuvos arenas grupė įrašinėja naujas dainas ir tęsia koncertinę veiklą.

2018 m. lapkričio mėn. grupė vėl sustabdė savo veiklą.

 Solinė karjera 
2002 m. gegužės mėn. pradėjo pirmojo solinio albumo įrašus, rugsėjo mėn. radijo eteryje skambėjo pirmoji solinė A. Chošnau daina „Ar tai tu?“. 2002 m. lapkričio mėn. populiarumo sulaukė daina „Laiškas ant sniego“. Tais pačiais metais Alanas Chošnau sudalyvavo televizijos realybės šou „Akvariumas 2” .

2003 m. pradžioje pasirodė vaizdo klipas „Laiškas ant sniego“. Tais pačiais metais vasario mėn. išleistas pirmasis solinis albumas „Pusiau atmerktos akys“, už kurį 2003 m. rugpjūčio mėn. gavo Auksinio disko apdovanojimą. 2003 m. gruodį išleistas antrasis atlikėjo albumas „Mintimis su tavimi“. Lietuvos radijo muzikiniuose apdovanojimuose geriausia metų daina pripažintas A. Chošnau kūrinys „Laiškas ant sniego“.

2004 m. sausį „Radiocentro“ muzikiniuose apdovanojimuose išrinktas metų atlikėju. 2004 m. taip pat vyko koncertinis turas „Mintimis su tavimi“ po Lietuvą. 2004 m. liepos mėn. dalyvavo TV3 realybės šou „Džiunglės“ (Malaizija).

2005 m. vasarį išleistas trečiasis A. Chošnau albumas „Iš dangaus“, o 2005 m. gruodį – ketvirtasis – „Akustinis koncertas tamsoje“ (DVD, CD ir MC formatu).

2006 m. sausį „Radiocentro“ muzikiniuose apdovanojimuose metų atlikėju vėl išrenkamas A. Chošnau. Dalyvavo Karlshamno dainų festivalyje (Švedija), o „Eurovizijos“ konkurso atrankoje sulaukė puikių įvertinimų, pristatęs su JAV prodiuseriais sukurtą R’n'B ritmais persmelktą dainą „The Heat“.

2007 m. išleistas studijinis albumas „Aš kaip ir tu“, kuriame eksperimentuojama su šokių muzika.

2008 m. vasario–birželio mėn. kartu su muzikos pedagoge Vaida Genyte dalyvavo LNK televizijos projekte „Žvaigždžių duetai 2“ ir laimėjo 2-ąją vietą.

2009 m. išleido studijinį albumą „Geri laikai“.

 Asmeninis gyvenimas 
2011 m. spalio mėn. vedė Valdą Rukštelytę, dabar Valda Chošnau.

2012 m. vasarį porai gimė sūnus Augustas Alanas, o 2013 m. lapkritį – dukra Izabelė Atėnė.

 Diskografija 
 Apie grupės „Naktinės Personos“ albumus skaitykite straipsnyje Naktinės Personos

 Albumai 
 2003 m. – Pusiau atmerktos akys
 2003 m. – Mintimis su tavimi
 2005 m. – Iš dangaus
 2005 m. – Akustinis koncertas tamsoje
 2007 m. – Aš kaip ir tu
 2008 m. – Geriausios dainos
 2009 m. – Geri laikaiwww.delfi.lt Alano albumo pristatyme – kelionė keliais dešimtmečiais atgal

 Vaizdo klipai 
 2003 m. – Laiškas ant sniego
 2003 m. – Kai svaigsta galva
 2004 m. – Meilė tau

 Apdovanojimai 
 2003 m. Auksinis diskas už „Pusiau atmerktos akys“ albumą
 2003 m. Geriausia metų daina „Laiškas ant sniego“ (Lietuvos nacionalinis radijas)
 2004 m. Metų atlikėjas („Radiocentro“ muzikiniai apdovanojimai)
 2004 m. Auksinis diskas už „Mintimis su tavimi“ albumą
 2004 m. – „Tango TV“ muzikinių vaizdo klipų apdovanojimai. „Vyriškiausių metų vaizdas“ („Meilė tau“)
 2005 m. Respublikinio vaikų ir jaunimo muzikinio projekto „Mes – Pasaulis“ prezidentas
 2006 m. Metų atlikėjas („Radiocentro“ muzikiniai apdovanojimai)
 2006 m. Metų atlikėjas (JP muzikiniai apdovanojimai)
 2008 m. – LNK muzikinis šou „Žvaigždžių duetai“. 2-oji vieta ir sidabriniai mikrofonai kartu su Vaida Genyte

 Šaltiniai 

 Nuorodos 
 Oficiali svetainė

Kategorija:Lietuvos dainininkai